લગ્નબાદ મને લાગ્યું કે હું હવે પહેલા જેવી નથી રહી. પણ શું ખરેખર લગ્ન કરીને યુવતી સ્ત્રી બની જાય છે… ? ના, હરગિજ નહીં. જ્યારે તે મા બનવાના સપનાં જુએ છે, અને તે સપનું સાર્થક થવાની શરૂઆત થાય છે, ત્યારે જ કુદરતનું આ સર્જન સંપૂર્ણ બને છે…. અને એક યુવતી ‘સ્ત્રીત્વ’ના સંપૂર્ણનો અહેસાસ કરે છે. શરૂઆતમાં જ્યારે મેં મારી પ્રેગ્નેન્સીના સમાચાર જાણ્યા ત્યારે ખુશ તો હતી…. પણ જિંદગીની આ ખુશીના શાંત દરિયામાં મોજા ત્યારે ઊછળવા લાગ્યા જ્યારે સમયના વહેતા પ્રવાહની સાથે સાથે અંદરથી ‘એ’ મને તેનો અહેસાસ કરાવવા લાગ્યું…. જ્યારે જ્યારે ડૉકટરના ચેકઅપ વખતે સોનોગ્રાફીમાં કુદરતના આ સર્જનને હું જોવા લાગી ત્યારે ત્યારે થવા લાગી એ અનુભૂતિ કે, હું મા છું. મારી નાડીથી જોડાયેલું ભગવાનનું આ સુંદર, પવિત્ર સર્જન મારું છે, અમારું છે. જેની સાથે મારા પતિ અને મારો અતૂટ સંબંધ કુદરતે અમને ભેટમાં આપ્યો છે. અમને તેને લાયક સમજ્યા છે.